শনিবার প্রাক্তন কেন্দ্রীয় মন্ত্রী মণীশ তিওয়ারি জানান, ২০১২ সালে সেনা-অভিযানের ঘটনাটি অত্যন্ত দূর্ভাগ্যজনক হলেও সত্যি। প্রসঙ্গত, ২০১২-র ১৬ই জানুয়ারি মধ্যরাতে হরিয়ানার হিসার থেকে রাইসিনা হিলস পর্যন্ত সেনা অভিযানের কথা প্রকাশ করেছিল সংবাদমাধ্যম।
কিন্তু পরবর্তীকালে সেনার পক্ষ থেকে জানানো হয়, কেন্দ্রের বিরুদ্ধে অভিযানের কথা সর্বৈব মিথ্যা। সেদিন রাতে রুটিন রুট মার্চ করেছিল ভারতীয় সেনাবাহিনী।
প্রসঙ্গত, প্রাত্তন সেনা প্রধান জেনারেল ভি কে সিংহের জন্মের শংসাপত্র নিয়ে সেই সময়ে চরমে উঠেছিল বিতর্ক। সেই বিতর্কে কঠিন অবস্থান নিতে বাধ্য হয় কেন্দ্রও। রাষ্ট্রের বিরুদ্ধে জেহাদ ঘোষণা করে গোপনে এই সেনা অভিযান হয়েছিল বলে খবর প্রকাশ পায়। যদিও যুদ্ধকালীন তৎপরতায় সেই অভিযানকে রাতের অন্ধকারেই নিয়ন্ত্রণ করেছিল সরকার।
ঘটনার প্রায় চার বছর বাদে সেই ঘটনার সত্যতা স্বীকার করে আরও একবার বিতর্ক বাড়িয়ে দিলেন তৎকালীন মন্ত্রী মণীশ তিওয়ারি।